কোটি টাকার জালিয়াতিতে দেশের শীর্ষে কলকাতা!

ওয়েব ডেস্ক : সাইবার প্রতারণা (Cyber Fraud) থেকে শুরু করে জালিয়াতি মামলায় নয়া রেকর্ড কলকাতার (Kolkata)। ন্যাশনাল ক্রাইম রেকর্ডস ব্যুরো (NCRB)-র ‘ক্রাইম ইন ইন্ডিয়া ২০২৩’ রিপোর্ট বলছে, কলকাতায় আর্থিক অপরাধের মামলা হয়েছিল ৫৬৪টি। যেখানে প্রতিটি মামলায় আর্থিক ক্ষতির পরিমাণ ছিল ১ কোটি টাকার বেশি। এই সংখ্যাটি দেশের অন্যান্য শহরগুলির মধ্যে সর্বোচ্চ। গত সেপ্টেম্বরে প্রকাশিত হয়েছিল এই রিপোর্টটি।

রিপোর্ট বলছে, ৫৬৪টি আর্থিক প্রতারণা মামলার (Financial fraud cases) মধ্যে ৩৯১টি মামলায় ক্ষতির অঙ্ক ছিল ১ কোটি থেকে ১০ কোটি মধ্যে। ১০ কোটি টাকার বেশি ক্ষতি হয়েছিল ১৭৩টি মামলায়। তবে কলকাতায় (Kolkata) ৫০ কোটি টাকার বেশি ক্ষতির কোনও মামলা নথিভুক্ত হয়নি। অন্যদিকে ৫০ কোটি টাকার বেশি আর্থিক ক্ষতি মামলা সব থেকে বেশি রাজধানী দিল্লিতে (Delhi)। ১০০ কোটি টাকার বেশি আর্থিক ক্ষতির মামলাও নথিভুক্ত করা হয়েছে।

আরও খবর : ভাইফোঁটায় বাজারে আগুন, কোন জিনিসের কত দাম? জেনে নিন

ওই রিপোর্ট আরও বলছে, ৬৫টি মামলাতে ক্ষতি হয়েছে ১ লক্ষ কোটি টাকার কম। ১ থেকে ১০ লক্ষ টাকার মধ্যে ক্ষতি হয়েছে ২৫৬টি মামলাতে। ১০ থেকে ৫০ লক্ষ টাকার মধ্যে ক্ষতি হয়েছে ২০২টি মামলাতে। অন্যদিকে ২০২০ সালে কোভিডের সময় মাত্র ৩৯টি মামলাতে ১ কোটি টাকার আর্থিক ক্ষতির মামলা হয়েছিল। কিন্তু ২০২১ সালে তা ৭২ শতাংশ বৃদ্ধি পেয়ে হয়েছিল ২৯৭টি। এনসিআরবি জানিয়েছে, ২০২৩ সালের অধিকাংশ মামলা ছিল সাইবার প্রতারণা।

অন্যদিকে ২০২২ সালে কলকাতায় (Kolkata) মোট আর্থিক অপরাধের ২,০১৩টি মামলা হয়েছিল। তবে ২০২৩ সালে নথিভুক্ত হয়েছে ১,৫৪৪টি মামলা। তবে অন্যান্য শহরে সেই সংখ্যা অনেক বেশি। দিল্লিতে সেই সংখ্যা ৪,৫৮০টি। মুম্বইয়ে ছিল ৬,৭৪৬টি। জয়পুরে ছিল ৫,৩০৪টি। লখনউয়ে ছিল ২,৪৪৬টি।

২০২৩ সালে ১,৫৪৪টি মামলার মধ্যে ১৮৯ মামলা ছিল ক্রিমিনাল ব্রিচ অফ ট্রাস্টের। ৮টি মামলা ছিল জাল মুদ্রার। ১,৩৪৭টি মামলা ছিল জালিয়াতি ও চিটিং সংক্রান্ত। বর্তমানে কলকাতায় ৫,০৯৬টি আর্থিক প্রতারণার মামলা চলছে। যার মধ্যে চজার্জশিট দাখিল হয়েছে ১,০৬৪টি মামলায়।